

Lučka uprava Ploče

NATJEČAJNA DOKUMENTACIJA ZA DAVANJE KONCESIJE ZA KORIŠTENJE UREDSKIH PROSTORA U ULAZNOM TERMINALU LUKE PLOČE (k.č. 2173/1 k.o. PLOČE)

Ploče, svibanj 2019.

**1. Opće informacije o davatelju koncesije**

Lučka uprava Ploče

Trg kralja Tomislava 21

20340 Ploče

OIB: 98749709951

MBS: 060048258

Telefon: 020/414-530

Fax: 020/670-271

Internet adresa: [www.ppa.hr](http://www.ppa.hr)

E-mail adresa: [ppa@ppa.hr](mailto:ppa@ppa.hr)

Vrsta koncesije: koncesija za gospodarsko korištenje općeg ili drugog dobra (čl. 1. st. 3. t. 1. Zakona o koncesijama), koncesija za obavljanje lučkih djelatnosti, koja zahtjeva korištenje postojećih i/ili gradnju novih građevina i drugih objekata podgradnje i nadgradnje na lučkom području (čl. 66. st.5. t. 3. Zakona o pomorskom dobru i morskim lukama).

Procijenjena vrijednost koncesije: 3.250.800,00 kn

Postupak davanja koncesije: Glava III. Zakona o koncesijama, Zakon o pomorskom dobru i morskim lukama i Uredba o postupku davanja koncesije na pomorskom dobru.

**2. Razlozi za objavu javnog prikupljanja ponuda**

Lučka uprava Ploče izgradila je Ulazni terminal luke Ploče, za koji je i dobila uporabnu dozvolu u travnju 2019. godine. U svrhu unapređenja poslovanja cjelokupne lučke zajednice, u sklopu Ulaznog terminala predviđeni su uredi Carinske uprave, Granične policije, Lučke uprave, uredi namijenjeni za otpremnike, pomorske agente i ostale koncesionare, kao i razne popratne djelatnosti, kao što su ugostiteljske djelatnosti, mjenjačnica i sl.

Budući da Lučka uprava Ploče na raspolaganju ima 15 (petnaest) uredskih prostora, donesena je odluka da se isti ponude u koncesiju, i to isključivo ovlaštenicima koncesija i potkoncesija na lučkom području, kao i ovlaštenicima odobrenja za obavljanje otpremničkih poslova i poslova pomorske agencije.

**3. Pravni okvir odnosa Lučke uprave Ploče i najboljeg ponuđača**

Zakon o pomorskom dobru i morskim lukama (NN 158/03, 100/04, 141/06, 38/09, 123/11, 56/16) definira da se pravo na obavljanje lučkih djelatnosti, korištenje postojeće podgradnje i nadgradnje te gradnja novih građevina i drugih objekata nadgradnje i podgradnje stječe na temelju koncesije.

Lučka uprava Ploče će najpovoljnijim ponuđačima na ovom javnom prikupljanju ponuda dati koncesiju za korištenje 15 (petnaest) uredskih prostora u Ulaznom terminalu luke Ploče (k.č. 2173/1 k.o. Ploče), u ukupnoj površini od 602,00 m2, i to na period od 5 (pet) godina, imajući u vidu da da procjene očekivanih prihoda i rashoda tijekom ovog perioda ukazuju na održivost investicije Lučke uprave Ploče u izgradnju Ulaznog terminala.

Lučka uprava Ploče i najpovoljniji ponuđači (najviše 15 različitih ponuđača) po ocjeni stručnog povjerenstva i Odluci Upravnog vijeća Lučke uprave Ploče sklopiti će Ugovore o koncesiji, kojim će se definirati sva međusobna prava i obveze ugovornih stranaka (davatelja i ovlaštenika koncesije), uključujući visinu koncesijske naknade.

**4. Uvjeti koje trebaju ispunjavati ponuđači**

Po članku 17. Zakona o pomorskom dobru i morskim lukama (NN 158/03, 100/04, 141/06, 38/09, 123/11, 56/16), za dobivanje koncesije za gospodarsko korištenje pomorskog dobra, pravna i fizička osoba mora ispunjavati sljedeće uvjete:

1. da je registrirana za obavljanje gospodarske djelatnosti za koju traži koncesiju,

2. da raspolaže odgovarajućim tehničkim, stručnim i organizacijskim sposobnostima za ostvarenje koncesije,

3. da ima sklopljen ugovor o (pot)koncesiji u luci Ploče ili da ima izdano Odobrenje za obavljanje otpremničkih djelatnosti ili djelatnosti pomorske agencije u luci Ploče,

4. da su do sada podmirene sve obveze iz ranijih koncesija (ukoliko ih je bilo),

5. da do sada nije oduzimana koncesija iz članka 30. navedenog Zakona.

Ponuditelj je dužan ispoštovati minimalne uvjete sadržane u Odluci o javnom prikupljanju ponuda, prije svega u pogledu minimalne naknade za koncesiju, roka na koji se daje koncesija i sadržaja ponude.

**Početni iznos mjesečne koncesijske naknade utvrđuje se u iznosu od najmanje 12,00 €/m2 (dvanaest eura po metru četvornom) tlocrtne površine uredskog prostora (protuvrijednost u kunama prema srednjem tečaju HNB).**

**Unutar ponude, sukladno oznakama iz članka 2. Odluke o javnom prikupljanju ponuda za davanje koncesije za korištenje uredskih prostora u Ulaznom terminalu luke Ploče (k.č. 2173/1 k.o. Ploče), ponuditelj treba naznačiti zahtijevani uredski prostor, a može ih naznačiti najviše 15 (petnaest), ali ne može dobiti koncesiju za više od jednog uredskog prostora. U slučaju da je ponuditelj ponudio najvišu cijenu za jedan ili više različitih uredskih prostora, ima pravo prednosti odabira uredskog prostora. U slučaju jednake ponude, prednost će imati ponuditelj koji je prije dostavio valjanu ponudu.**

**Lučka uprava Ploče može prihvatiti ponude najviše 15 (petnaest) različitih ponuđača.**

Koncesija se daje na rok od 5 godina.

**5. Sadržaj ponude**

Ponuda na javno prikupljanje ponuda dostavlja se u pisanom obliku.

Sukladno članku 18. Uredbe o postupku davanja koncesije na pomorskom dobru (NN 23/04, 101/04, 39/06, 125/10, 102/11, 83/12), **ponuda obavezno sadrži dokumente u izvornom obliku, i to**:

1. **Dokaze o sposobnosti ponuditelja**:

* izvadak iz sudskog registra trgovačkog suda ili izvadak iz obrtnog registra s upisanom djelatnošću za koju se traži koncesija, ne stariji od 30 dana;
* račun dobiti i gubitka i bilancu za prošlu godinu, odnosno prijavu poreza na dohodak s uključenim pregledom primitaka i izdataka i popisom dugotrajne imovine za protekle dvije godine (osim za novoosnovana društva i obrte) sve ovjereno od nadležne Porezne uprave;
* podatke o bonitetu (BON 1) osim za obrte obveznike poreza na dohodak i novoosnovana društva i obrte;
* podatke o solventnosti (BON 2 – za glavni račun ponuditelja) i potvrdu nadležne porezne uprave o plaćenim dospjelim obvezama temeljem javnih davanja, sve ne starije od 30 dana;
* JOPPD obrazac za mjesec koji prethodi davanju ponude;
* izjavu ponuditelja ili odgovarajuću potvrdu kojom dokazuje da nije pokrenut stečajni postupak, da se ne nalazi u postupku likvidacije, odnosno da nije u postupku obustavljanja poslovnih djelatnosti;
* izjavu da ponuditelj raspolaže odgovarajućim tehničkim, stručnim i organizacijskim sposobnostima za ostvarenje koncesije,
* izjavu da li je ponuditelj ispunio sve obveze iz drugih koncesija ako ih ima ili ih je imao;
* izjavu da ponuditelju ili osobi ovlaštenoj za zastupanje nije izrečena pravomoćna osuđujuća presuda za jedno ili više kaznenih djela iz područja gospodarskog kriminaliteta;
* izjavu da li je ponuditelju do sada oduzeta koncesija sukladno članku 30. Zakona o pomorskom dobru i morskim lukama.

2. **Ponuđeni iznos godišnje koncesijske naknade (najmanje 12 €/m2 korisne tlocrtne površine).**

3. **Ponuditelj je dužan dostaviti jamstvo za ozbiljnost ponude u visini od 5.000,00 kn kao bitni sastojak ponude. Jamstvo može biti uplaćeno na žiro račun davatelja koncesije ili garancija poslovne banke, s rokom važenja od 6 mjeseci.**

Ponude se dostavljaju davatelju koncesije na adresu Lučke uprave Ploče, Trg kralja Tomislava 21, 20340 Ploče, u zatvorenoj omotnici, s naznakom „ne otvarati – ponuda za javno prikupljanje ponuda za davanje koncesije za korištenje uredskih prostora u Ulaznom terminalu luke Ploče“.

Krajnji rok za predaju ponuda je 30 dana od objave u Elektronskom oglasniku javne nabave. Ponude će biti otvorene od strane povjerenstva tri dana po isteku roka za predaju ponuda u prostorijama Lučke uprave Ploče. Najpovoljniji ponuditelj za svaki uredski prostor će biti odabran temeljem kriterija najviše ponuđene cijene koncesijske naknade. Davatelj koncesije zadržava pravo neprihvaćanja bilo koje od pristiglih ponuda.

Lučka uprava Ploče može prihvatiti ponude najviše 15 (petnaest) različitih ponuđača te za svaki ponuđeni uredski prostor može biti sklopljen ugovor o koncesiji s jednim ponuđačem.

Koncesija se daje na rok od 5 godina, računajući od dana sklapanja ugovora.

Sve druge potrebne informacije mogu se dobiti na telefon 020/414-530 ili na e-mail adresu: [ppa@ppa.hr](mailto:ppa@ppa.hr).

**6. Lokacija uredskih prostora i tehničke značajke**

Uredski prostori koji su predmet ovog javnog prikupljanja ponuda nalaze se u Ulaznom terminalu luke Ploče, na dijelu k.č. 2173/1 k.o. Ploče te je njegova lokacija vidljiva iz priloženog tlocrtnog prikaza.

Ukupna površina uredskih prostora koji se daju u koncesiju iznosi 602,00 m2, a sastoji se od 15 (petnaest) zasebnih uredskih prostora sljedeće površine:

PRIZEMLJE:

* Ured A: 47,45 m2,
* Ured B: 31,80 m2,
* Ured C: 31,80 m2,
* Ured D: 31.80 m2,
* Ured E: 44,80 m2,
* Ured F: 32,50 m2,
* Ured G: 32,50 m2,

PRVI KAT:

* Ured H: 47,45 m2,
* Ured I: 30,30 m2,
* Ured J: 48,95 m2,
* Ured K: 35,65 m2,
* Ured L: 32,55 m2,
* Ured M: 61,20 m2,
* Ured N: 31,80 m2,
* Ured O: 61,45 m2.

Tlocrtni prikazi svih ureda nalaze se u prilogu.

Uredski prostori nisu opremljeni namještajem, a struja, voda i grijanje/ hlađenje su uključeni u cijenu koncesijske naknade. Postoje i instalacije za brzi internet, ali obveza koncesionara je da sklopi ugovor s pružateljem usluga.

Čišćenje zajedničkih prostorija je također uključeno u cijenu koncesijske naknade, dok je čišćenje samih uredskih prostora obveza koncesionara.